དཔེར་ན།དུས་རབས་བཅུ་གཉིས་པའི་ནང་ས་སྐྱ་པཎྜི་ཏ་ཀུན་དགའ་རྒྱལ་མཚན་གྱིས་མི་ཉག་གི་རྒྱལ་ཁམས་སུ་གནང་བའི་ཡི་གེ་ཞེས་པ་ལས།མཁས་པའི་སློབ་གྲྭའི་ཚལ་དུ་རབ་འཁྲུངས་ཤིང།།དམ་པའི་ལེགས་བཤད་ཆབ་ཀྱིས་ལེགས་བསྐྲུན་པ།།ཡོན་ཏན་ཚོགས་ཀྱི་མེ་ཏོག་འདབ་མ་ཅན།།ཕན་བདེའི་འབྲས་འབྱིན་དཔག་བསམ་ལྗོན་ཤིང་ཁྱེད།།ཅེས་དང།ཡང་དེ་ཉིད་ལས།མཁས་པའི་སློབ་གྲྭ་བརྒྱ་ཕྲག་དུ་མ་དང།།ལེགས་བཤད་འཚོལ་བ་བྱེ་བ་ཕྲག་འགའ་ཞིག།ཅེས་ཞལ་གསལ་པོས་ཐ་སྙད་འདི་བེད་སྤྱོ་གནང་འདུག་པ་དང།དུས་རབས་བཅུ་བདུན་པའི་ནང་རྒྱལ་དབང་ལྔ་པ་ཆེན་པོའི་རང་རྣམ་དུ་ཀཱུ་ལའི་གོས་བཟང་དུ།གསོ་རིག་སློབ་གྲ་དང་རྨི་རི་པ་རྣམས་ལ་སྨན་བླ་སྤྲུལ་སྐུ་དང་ཕྱག་དྲུག་པའི་རྗེས་གནང་བྱས།ཞེས་དང།ཡང་དེ་ཉིད་ལས།རྩེ་ཆེན་ཆོས་སྡེའི་སློབ་གྲ།ཞེས་དང།ཡང་དེ་ཉིད་ལས།ཧོར་ཟླ་དྲུག་པའི་ཚེས་གཅིག་ལ་ཆོས་སྡེ་ཆེན་པོ་དཔལ་ལྡན་འབྲས་སྤུངས་ནས་སློབ་གྲ་ཉིས་བརྒྱ་སྐོར་བྱོན་ཏེ།ཞེས་སོགས་སློབ་གྲ་ཞེས་པའི་ཐ་སྙད་འདི་སྔ་ཕྱི་བྱས་ནས་ལན་མང་འབྱུང་ཡང།ཁོང་གིས་བེད་སྤྱོད་གནང་བའི་སློབ་གྲ་ཞེས་པ་འདི་སྐབས་ཐམས་ཅད་དུ་སློབ་སྦྱོང་གི་ལྟེ་གནས་ཤིག་ལ་གོ་དགོས་མིན་ཡང་བསམ་ཞིབ་བྱ་དགོས་པ་ཞིག་འདུག་སྟེ།དཔལ་ལྡན་འབྲས་སྤུངས་ནས་སློབ་གྲ་ཉིས་བརྒྱ་སྐོར་བྱོན།ཞེས་པ་འདི་སློབ་གཉེར་པ་གྲངས་ཉིས་བརྒྱ་ལ་གོ་དགོས་པ་མ་གཏོགས།དཔལ་ལྡན་འབྲས་སྤུངས་ལ་སློབ་སྦྱོང་གི་ལྟེ་གནས་གྲངས་ཉིས་བརྒྱ་མེད་པར་དོགས་པ་བྱེད་མི་དགོས་ཤིང།སློབ་སྦྱོང་གི་ལྟེ་གནས་གྲངས་ཉིས་བརྒྱ་བྱོན་ཞེས་ན་གོ་བ་གང་ཡང་མེད།དེར་བརྟེན་སྔ་མོ་སློབ་གྲྭ་ཞེས་པའི་ཐ་སྙད་འདི་མཚམས་རེར་སློབ་གཉེར་པའི་མིང་ལ་གོ་བའི་སྐབས་ཤིག་ཀྱང་ཡོད་དམ་སྙམ།